
RAPORT
la proiectul de hotărâre privind stabilirea modalităţii de gestiune a serviciului de iluminat public în oraşul Boldeşti-Scăeni

Serviciile de iluminat public fac parte din sfera serviciilor comunitare de utilităţi publice. Serviciile de iluminat public cuprind totalitatea acțiunilor și activităților desfășurate la nivelul unităților administrativ-teritoriale sub autoritatea administrației publice locale, în scopul asigurării iluminatului public al localităților.
Legea nr. 230/2006 privind iluminatul public stabilește, în cuprinsul art. 8 alin. (1), o competență exclusivă a autorităților administrației publice locale în privința înființării, organizării, coordonării, monitorizării și controlului funcționării serviciului de iluminat public de la nivelul unităților administrativ-teritoriale.
Aceeași competență exclusivă în domeniul iluminatului public este stabilită și prin prevederile Regulamentului cadru al Serviciului de iluminat public din Ordinul nr. 86 din 20/03/2007 al Autorității Naționale de Reglementare pentru Serviciile Publice de Gospodărire Comunală, respectiv, în art. 4 alin. (1): “înfiinţarea, organizarea, coordonarea, monitorizarea şi controlul funcţionării serviciului de iluminat public la nivelul unităţilor administrativ-teritoriale, precum şi înfiinţarea, dezvoltarea, modernizarea, administrarea şi exploatarea sistemelor de iluminat public intră în competenţa exclusivă a autorităţilor administraţiei publice locale”.
Autorităţile administraţiei publice locale trebuie să asigure gestiunea serviciului de iluminat public pe criterii de competitivitate şi eficienţă economică şi managerială, având ca obiectiv atingerea şi respectarea indicatorilor de performanţă şi calitate ai serviciului prestat, specificaţi în regulamentul serviciului.
În prezent, serviciul de iluminat public al Oraşului Boldeşti-Scăeni este asigurat de Serviciul Patrimoniu Local - Oraşul Boldeşti-Scăeni - şi se concretizează prin efectuarea de activităţi de service la reţelele de iluminat public, în baza unui contract cu o companie privată. (conform Contractului de prestare de servicii nr. 6/26.02.2020, încheiat între oraşul Boldeşti-Scăeni şi SC General MEEL ELECTIC SRL, prestatorul se obligă să realizeze servicii de „Service Iluminat Public în oraşul Boldeşti–Scăeni”, cu aplicabilitate până la data de 28.02.2022).
Totodată, în conformitate cu prevederile Contractului nr. R 103328/30.03.2018, Societatea de Distributie a Energiei Electrice Muntenia Nord SA permite Primăriei Oraşului Boldeşti-Scaeni folosirea infrastructurii sistemului de distribuţie a energiei electrice aparţinând proprietarului (Societatea de Distribuţie a Energiei Electrice Muntenia Nord SA), pentru realizarea serviciului de iluminat public de către Autoritatea locală pe teritoriul oraşului Boldeşti-Scăeni, pe durata existenţei infrastructurii sistemului, cu titlu gratuit.
Conform art. 22 alin. (3) din Legea serviciilor comunitare de utilităţi publice nr. 51/2006, republicată, cu modificările și completările ulterioare, „Modalitatea de gestiune a serviciilor de utilităţi publice se stabileşte prin hotărâri ale autorităţilor deliberative ale unităţilor administrativ- teritoriale, în baza unui studiu de oportunitate, în funcţie de natura şi starea serviciului, de necesitatea asigurării celui mai bun raport preţ/calitate, de interesele actuale şi de perspectivă ale unităţilor administrativ - teritoriale, precum şi de mărimea şi complexitatea sistemelor de utilităţi publice.”, iar conform art. 29 alin. (2) din Legea sus amintită „Delegarea gestiunii serviciilor de utilităţi publice, respectiv operarea, administrarea şi exploatarea sistemelor de utilităţi publice aferente, se poate face pentru toate sau numai pentru o parte dintre activităţile componente ale serviciilor, pe baza unor analize tehnico-economice şi de eficienţă a costurilor de operare, concretizate într-un studiu de oportunitate”.
Conform art. 8 alin. (3), lit. „i” din Legea serviciilor comunitare de utilităţi publice nr. 51/2006, republicată, cu modificările și completările ulterioare „În exercitarea competenţelor şi atribuţiilor ce le revin în sfera serviciilor de utilităţi publice, autorităţile deliberative ale administraţiei publice locale asigură cadrul necesar pentru furnizarea serviciilor de utilităţi publice şi adoptă hotărâri în legătură cu: ........ elaborarea şi aprobarea regulamentelor serviciilor, a caietelor de sarcini, a contractelor de furnizare/prestare a serviciilor şi a altor acte normative locale referitoare la serviciile de utilităţi publice, pe baza regulamentelor-cadru, a caietelor de sarcini-cadru şi a contractelor-cadru de furnizare/prestare ori a altor reglementări-cadru elaborate şi aprobate de autorităţile de reglementare competente”.
Faţă de cele menţionate mai sus, consider că Proiectul de Hotărâre privind stabilirea modalităţii de gestiune a serviciului de iluminat public în oraşul Boldeşti-Scăeni este necesar şi oportun.

